Օգտվելով սեփական հարկի առավելությունից՝ «Կիևոն» հյուրերի ճանապարհին կանգնեց անառիկ ամրոցի պես՝ հարկադրելով բավարարվել գոլազուրկ ոչ-ոքիով: Ասել է թե՝ «Նապոլիի» կտրվածությունն «Ինտերից» մնաց նույն երկու միավորը՝ 32-ը 30-ի դիմաց: Սակայն ոչ-ոքիից հետո «Ինտերի» գերխնդիրն իր ծոծրակին ծանր շնչող «Յուվենտուսին» ու «Լացիոյին» առաջ չթողնելն էր՝ խնդիր, որ այլևս նրանից չէր կախված: Առաջինի պարագայում միլանցիները վրիպեցին: Որքան էլ «Յուվենտուսի» համար ծանր ընթացք ունեցավ առաջնության նորեկ ու աղյուսակի հետնապահ, մինչև այժմ միավոր չունեցող «Բենևենտոյի» հետ դիմակայությունը (մինչև 57-րդ րոպեն «ծեր սինյորան» զիջում էր 0:1 հաշվով), այդուհանդերձ, մրցակցությունն ավարտվել է երկրի գործող չեմպիոնի հաղթանակով՝ 2:1: «Յուվեն» արդեն ունի 31 միավոր: